CELEX: 32017R2281
Language: el
Date: 2017-12-11 00:00:00
Title: Εκτελεστικός κανονισμός (ΕΕ) 2017/2281 της Επιτροπής, της 11ης Δεκεμβρίου 2017, για την έγκριση αύξησης των ορίων εμπλουτισμού του οίνου που παράγεται από σταφύλια που έχουν τρυγηθεί το 2017 σε ορισμένες αμπελουργικές περιοχές της Γερμανίας και σε όλες τις αμπελουργικές περιοχές της Δανίας, των Κάτω Χωρών και της Σουηδίας

12.12.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 328/17
            
         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2017/2281 ΤΗΣ ΕΠΙΤΡΟΠΉΣ
   της 11ης Δεκεμβρίου 2017
   για την έγκριση αύξησης των ορίων εμπλουτισμού του οίνου που παράγεται από σταφύλια που έχουν τρυγηθεί το 2017 σε ορισμένες αμπελουργικές περιοχές της Γερμανίας και σε όλες τις αμπελουργικές περιοχές της Δανίας, των Κάτω Χωρών και της Σουηδίας
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (1), και ιδίως το άρθρο 91,
   Εκτιμώντας τα ακόλουθα:
   
               (1)
            
            
               Το παράρτημα VIII μέρος I σημείο Α.3 του κανονισμού (ΕΕ) αριθ. 1308/2013 προβλέπει ότι, κατά τα έτη στη διάρκεια των οποίων επικρατούν εξαιρετικά δυσμενείς κλιματικές συνθήκες, τα κράτη μέλη μπορούν να ζητούν αύξηση κατά 0,5 % των ορίων του κατ' όγκο αλκοολικού τίτλου (εμπλουτισμού) του οίνου.
            
         
               (2)
            
            
               Η Δανία, η Γερμανία, οι Κάτω Χώρες και η Σουηδία ζήτησαν αύξηση των ορίων εμπλουτισμού του οίνου που παράγεται από σταφύλια τα οποία έχουν τρυγηθεί το 2017, δεδομένου ότι οι κλιματικές συνθήκες κατά την καλλιεργητική περίοδο ήταν εξαιρετικά δυσμενείς. Το εν λόγω αίτημα υποβλήθηκε από τη Δανία, τις Κάτω Χώρες και τη Σουηδία για όλες τις αμπελουργικές περιοχές τους. Η Γερμανία ζήτησε την αύξηση του εμπλουτισμού μόνο για τους οίνους που παράγονται από την οινοποιήσιμη ποικιλία αμπέλου Dornfelder για τις περιοχές Ahr, Mittelrhein, Mosel, Nahe, Pfalz και Rheinhessen.
            
         
               (3)
            
            
               Λόγω των εξαιρετικά δυσμενών καιρικών συνθηκών κατά το 2017, τα όρια για την αύξηση του φυσικού κατ' όγκο αλκοολικού τίτλου που προβλέπονται στο παράρτημα VIII μέρος I σημείο Α.2 του κανονισμού (ΕΕ) αριθ. 1308/2013 δεν επιτρέπουν, σε ορισμένες αμπελουργικές περιοχές, την παραγωγή οίνου με τον ενδεδειγμένο ολικό αλκοολικό τίτλο από όλες ή ορισμένες ποικιλίες αμπέλου για τον οποίο υπάρχει κανονικά ζήτηση στην αγορά.
            
         
               (4)
            
            
               Ως εκ τούτου, κρίνεται σκόπιμο να εγκριθεί αύξηση των ορίων εμπλουτισμού του οίνου που παράγεται από όλες ή ορισμένες ποικιλίες οινοποιήσιμων σταφυλιών που τρυγήθηκαν το 2017 στις αμπελουργικές περιοχές της Δανίας, της Γερμανίας, των Κάτω Χωρών και της Σουηδίας.
            
         
               (5)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής για την κοινή οργάνωση των γεωργικών αγορών,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Κατά παρέκκλιση από το παράρτημα VIII μέρος I σημείο Α.2 του κανονισμού (ΕΕ) αριθ. 1308/2013, στις αμπελουργικές περιοχές ή σε τμήμα αυτών που απαριθμούνται στο παράρτημα του παρόντος κανονισμού και για όλες ή ορισμένες οινοποιήσιμες ποικιλίες αμπέλου, όπως διευκρινίζεται στο εν λόγω παράρτημα, η αύξηση του φυσικού κατ' όγκο αλκοολικού τίτλου των νωπών σταφυλιών που τρυγήθηκαν το 2017, του γλεύκους σταφυλιών, του γλεύκους σταφυλιών που έχει υποστεί ζύμωση, του νεαρού οίνου που βρίσκεται ακόμα σε ζύμωση και του οίνου που παράγονται από σταφύλια που τρυγήθηκαν το 2017 δεν υπερβαίνει 3,5 % κ.ο.
   Άρθρο 2
   Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 11 Δεκεμβρίου 2017.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 347 της 20.12.2013, σ. 671.
   
      ΠΑΡΑΡΤΗΜΑ
      
         Οινοποιήσιμες ποικιλίες αμπέλου και αμπελουργικές περιοχές ή τμήμα αυτών όπου εγκρίνεται η αύξηση του ορίου εμπλουτισμού σύμφωνα με το άρθρο 1
      
      
                  Κράτος μέλος
               
               
                  Αμπελουργικές περιοχές ή τμήμα αυτών (αμπελουργική ζώνη)
               
               
                  Ποικιλίες
               
            
                  Δανία
               
               
                  Όλες οι αμπελουργικές περιοχές (ζώνη Α)
               
               
                  Όλες οι εγκεκριμένες ποικιλίες αμπέλου
               
            
                  Γερμανία
               
               
                  Η αμπελουργική περιοχή στο Ahr (ζώνη Α)
               
               
                  Dornfelder
               
            
                  Η αμπελουργική περιοχή στο Mittelrhein (ζώνη Α)
               
            
                  Η αμπελουργική περιοχή στο Mosel (ζώνη Α)
               
            
                  Η αμπελουργική περιοχή στο Nahe (ζώνη Α)
               
            
                  Η αμπελουργική περιοχή στο Pfalz (ζώνη Α)
               
            
                  Η αμπελουργική περιοχή στο Rheinhessen (ζώνη Α)
               
            
                  Κάτω Χώρες
               
               
                  Όλες οι αμπελουργικές περιοχές (ζώνη Α)
               
               
                  Όλες οι εγκεκριμένες ποικιλίες αμπέλου
               
            
                  Σουηδία
               
               
                  Όλες οι αμπελουργικές περιοχές (ζώνη Α)
               
               
                  Όλες οι εγκεκριμένες ποικιλίες αμπέλου